กสิกรหากำไรเงินเฟ้อ
ชวนลูกค้ากองทุนบุคคลลงเมืองนอกตราสารหนี้อิงเงินเฟ้อรับปีละ7-8%
10 ส.ค. 2554

ชวนลูกค้ากองทุนบุคคลลงเมืองนอกตราสารหนี้อิงเงินเฟ้อรับปีละ7-8%
บลจ.กสิกรไทย สำรวจลูกค้ากองทุนส่วนบุคคลลงทุนตราสารหนี้จ่ายผลตอบแทนอิงเงินเฟ้อในต่างประเทศ มอง 2 ปี เงินเฟ้อยังขาขึ้น ผลตอบแทนปีละ 78%
นายธนวัฒน์ รุ่งธนาภิรมย์ ผู้จัดการกองทุน บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทอยู่ระหว่างศึกษาแผนออกตราสารหนี้ที่เกี่ยวกับ Inflation Bond หรือตราสารหนี้ที่ให้ผลตอบแทนอ้างอิงกับอัตราเงินเฟ้อในตลาดต่างประเทศ เนื่องจากมองว่าแนวโน้มของอัตราเงินเฟ้อในตลาดภูมิภาคยังปรับขึ้นต่อเนื่องอย่างน้อย 2 ปี การลงทุนดังกล่าวจึงให้ผลตอบแทนที่น่าสนใจ
ปัจจุบันในต่างประเทศมีการออกตราสารหนี้ดังกล่าวจำนวนมาก โดยเฉพาะในตลาดเกิดใหม่ในละตินอเมริกาและยุโรปตะวันออกเริ่มออกมา ขณะที่ในเอเชียยังมีน้อย เช่น เกาหลี ส่วนไทย กระทรวงการคลังมีแผนจะออกพันธบัตรที่อ้างอิงเงินเฟ้อเช่นกัน
นายธนวัฒน์ กล่าวว่า สำหรับดัชนีที่บริษัทศึกษาอยู่นั้นมีหลายประเทศ โดยมีผลตอบแทนเฉลี่ยเพื่อใช้เพื่ออ้างอิงในการลงทุนนั้นคือ  ประมาณ 7-8% ต่อปี 
“Inflation Bond เป็นผลิตภัณฑ์การลงทุนที่มีความซับซ้อนในการเข้าใจ จึงไม่สามารถเปิดขายในวงกว้างได้ แต่จะขายให้กับลูกค้ากองทุนส่วนบุคคลที่มีความเข้าใจเศรษฐกิจภาพรวมทั้งในและต่างประเทศ รวมทั้งการเคลื่อนไหวของค่าเงินสกุลต่างประเทศ เนื่องจากผลตอบแทนที่จะได้รับจะเชื่อมโยงกันหมดทั้งมาจากดัชนีที่ใช้อ้างอิงและค่าเงิน” นายธนวัฒน์ กล่าว
ด้านนายพัชร สมะลาภา กรรมการผู้จัดการ บลจ.กสิกรไทย กล่าวว่า ช่วงต้นปีนี้ลูกค้ากองทุนรวมหุ้นระยะยาว (LTF) มาขายคืนหน่วยลงทุนประมาณ 2,000 ล้านบาท น้อยกว่าปีก่อนที่ขายมากถึง 8,000 ล้านบาทแนวโน้มตลาดหุ้นในช่วงนี้มองว่าดัชนีไม่หลุด 1,000 จุด แม้ดัชนีจะผันผวน เนื่องจากปรับตัวขึ้นมาต่อเนื่อง ดังนั้นเมื่อปรับฐานก็จะลดลงประมาณ 10% จากระดับสูงสุด อีกทั้งเงินทุนต่างชาติยังไหลเข้ามาต่อเนื่อง กำไรบริษัทจดทะเบียนเติบโตดี
“การเมืองของไทยหลังเลือกตั้งยังดูยากว่าจะไปทางไหน และหากเกิดความไม่สงบก็อาจทำให้ดัชนีปรับตัวลงได้ รวมถึงราคาน้ำมันถ้าลงแรงก็อาจฉุดให้ดัชนีหลุด 1,000 จุดได้” นายพัชร กล่าว